A s’amigu Mariu Usala 
(Trintasese – Ulassai 10/2/2003)

In sardu cantu custu trintasese
Modellu dae antigu documentu
De t’scrier, Mariu, apo pensadu

Continu amantiosu sese istadu
Virtuosu in su cantu e genuinu
Amantiosu stadu ses continu
Genuinu e in su cantu virtuosu
Continu ses istadu amantiosu
In custu ramu poeticu variu.

In sardu cantu custu trintasese
Modellu dae antigu documentu
Pensadu apo de t’iscrier, Mariu.

Legidu as de istoria ogni diariu
E in mente imprimidu a memoria
Legidu ogni diariu as de istoria
E in mente a memoria imprimidu
De istoria ogni diariu as legidu
Chin poesia lu podes descriere.

In sardu cantu custu trintasese
Modellu dae antigu documentu
Apo pensadu, Mariu, de t’iscriere.

Spero leginde non ti feta riere
Ca deo che poeta so unu zero
Leginde non ti fetta riere spero
Ca deo so unu zero che poeta
Leginde spero riere non ti fetta
Solu cheria ‘e ti fagher cutentu.

Mariu, de t’iscriere apo pensadu
In cantu sardu custu trintasese
Modellu de antigu documentu.

Si tenia onore in s’argomentu
Comente una Talia o Terpsicore
In s’argumentu si tenia onore
Comente Terpsicore o una Talia
Onore in s’argomentu si tenia
Ma nde soe sprovvistu, caru amigu.

De t’iscriere, Mariu, apo pensadu
In sardu cantu custu trintasese
Modellu dae documentu antigu.

Zeltu non m’as’a ponnere in castigu
Si soe pagu espeltu in su cumponnere
Zeltu in castigu non mi as’a ponnere
S’in su cumponnere soe pagu espeltu
Non mi asa ponnere in castigu zeltu
O mi serrare in tottu su cancellu.

Mariu, de t’iscriere apo pensadu
In sardu cantu custu trintasese
Documentu de antigu modellu.

De pagu rima e ne cantare bellu
Pro custu prego prima ‘e mi scusare
De pagu rima e ne bellu in cantare
Prego pro custu ‘e mi scusare prima
In cantare ne bellu e pagu rima
Mancante de talentu si mi crese.

Modellu dae antigu documentu 
De t’iscriere, Mariu, apo pensadu
In cantu sardu custu trintasese.

De Marianu pro Barbara in su mese
De Milanu t’isetto pro sa gara
In su mese Marianu pro Barbara
Pro sa gara t’isetto de Milanu
Pro Barbara in su mese Marianu
Spero ch’asa arrivare in tempus giustu.

Modellu dae antigu documentu,
Mariu, de t’iscriere apo pensadu
Trintasese in sardu cantu custu.

Un’auguru in armonia e gustu  
In su futuru a tie e famiglia
Un’auguru e gustu in armonia
A tie e famiglia in su futuru
In armonia e gustu un’auguru
Bos invio in terrinu lombardu.

De t’iscriere, Mariu, apo pensadu
Modellu dae antigu documentu 
Custu trintasese in cantu sardu.

Ca tenes estru ti prego de m’iscriere
E bos saludo a prestu a nos i biere.